તુષાર જાનીની આવક સરસ છે. ખુશી સાથે સુખેથી રહે છે, પણ વાત જ્યારે તેના પરિવારની આવે છે ત્યારે બધી વ્યાખ્યાઓ તૂટી જાય છે. જાનીપરિવારને દેખાડા કરવાની અને બધાની સામે શો-ઑફ કરવાની બહુ આદત છે. ફૅમિલીના આ પ્રકારના સ્વભાવના કારણે તુષાર અનેક વખત તકલીફમાં મુકાઈ જાય છે, પણ એ તકલીફો નાની હોય છે એટલે એને હૅન્ડલ કરી શકાય છે. તકલીફોને પહોંચી વળ્યા પછી તુષાર ફૅમિલીના સૌને સમજાવે પણ છે કે મુશ્કેલી અત્યારે ટ્રેલરના રૂપમાં આવે છે, પણ જો ભવિષ્યમાં ફિલ્મની જેમ લાંબીલચક બનીને આવશે તો આપણે કોઈ એને પહોંચી નહીં વળીએ. તુષારની વાતને કોઈ ગાંઠતું નથી અને એક દિવસ એવું જ બને છે. બીજાની સામે શો-ઑફ કરવાની લાલસામાં આખી ફૅમિલી એવી મુશ્કેલીમાં અટવાય છે કે જીવવું ભારે થઈ જાય છે. નાટકના રાઇટર-ડિરેક્ટર ઇમ્તિયાઝ પટેલ કહે છે, ‘આ પરિસ્થિતિ આજે દરેક ઘરમાં છે. ટીવી અને સોશ્યલ મીડિયાને કારણે એવી પરિસ્થિતિ છે કે એક જ સેકન્ડમાં શૉપિંગ થઈ જાય છે અને સગાંવહાલાંઓને ઇમ્પ્રેસ કરી દેવાય છે, પણ કોઈને ઇમ્પ્રેસ કરવા જતાં ઘરના પુરુષ પર કેવું પ્રેસર આવી જાય છે એનો વિચાર કોઈ કરતું નથી.’